लेकिन इस पूरे परिप्रेक्ष्य में इस ज़रूरी सवाल को हम नेपथ्य में नहीं छोड़ सकते कि नुक्कड़ नाटक को एक जनवादी क्रांति का नहीं तो कम से कम विकल्प दिखाने भर का ही ज़रिया मानने वाले और अपनी-अपनी सामाजिक-राजनीतिक पक्षधरता के कारण इससे जुडऩे वाले जन नाट्य मंच, इप्टा, सहमत और निशांत नाट्य मंच जैसे संगठन, जिनकी पहचान इसी वजह से है, क्यों पिछले दस-पन्द्रह वर्षों में प्रतिरोध के इस राजनीतिक माध्यम से लगातार दूर होते चले गये हैं? हमें इस दिशा में थोड़ा ठहर कर सोचना होगा कि एक दौर में नुक्कड़ नाटक को एक जनांदोलन का स्वरूप देने वाले इन नाट्य दलों के साथ ऐसा क्या हुआ कि उन्होंने अपनी धार, तेवर और सक्रियता खो दी और वे राजधानी के कुछ गिने-चुने सुरक्षित स्थलों पर वर्ष के किन्हीं खास दिनों में उत्सवधर्मिता का निर्वाह करने भर तक सीमित हो गये?